Alianţa pentru Unirea Românilor (AUR) solicită demisia sau demiterea Ramonei Chiriac din funcţia de şefă a Reprezentanţei Comisiei Europene la Bucureşti pentru că se află într-un conflict de interese. Propunerea sa ca vârf de listă pentru europarlamentare de către alianţa antidemocratică şi toxică PSD – PNL nu-i permite Ramonei Chiriac să-şi exercite obiectiv atribuţiile care revin funcţiei.
De altfel, AUR consideră că această propunere nu reprezintă altceva decât mita pe care Chiriac o primeşte pentru că, în loc să informeze corect Comisia Europeană asupra abuzurilor comise în România, şefa Reprezentanţei CE s-a transformat în propagandistă pentru socialişti şi liberali.
"Ramona Chiriac primeşte acum tainul de la Ciolacu şi Ciucă pentru ceea ce, în ochii oricărui om raţional, este un evident trafic de influenţă consumat. Solicităm Direcției Naționale Anticoruptie să se autosesizeze în acest caz pentru demararea unei investigații legate de comiterea unor posibile fapte de corupție de către doamna Chiriac.
În loc să-şi îndeplinească atribuţiile funcţiei, doamna Chiriac a închis ochii la abuzarea democraţiei româneşti de către Guvernul PSD – PNL condus de Ciolacu. Dau ca exemplu OUG de comasare a alegerilor şi care încurajează traseismul politic. Ea ar fi trebuit să fie prima care ia poziţie. Şi nu e vorba doar despre ce se întâmplă acum înainte de europarlamentare.
La fel a făcut şi pe zona bugetară: suntem în al cincilea an de când s-a declanşat procedura de infringement împotriva României pentru deficit bugetar excesiv. Ca să nu mai spunem că Ramona Chiriac nu a scos un cuvinţel despre punerea Justiţiei sub control politic de către Iohannis şi Ciolacu. De asemenea, a asistat pasivă la încălcarea unor decizii ale CJUE care statuează dreptul cetăţenilor europeni de a plăti cash orice achiziţie sau tranzacţie pe care o fac", a declarat deputatul Adrian Axinia.
AUR a organizat un protest în faţa Reprezentanţei Comisiei Europene la Bucureşti pentru a-i solicita Ramonei Chiriac să se retragă de pe listele PSD – PNL. În opinia singurei formaţiuni de opoziţie veritabile din România, este total anormal ca pe lista de candidaţi a unor partide politice să fie persoane (aşa cum este Ramona Chiriac, Siegfried Mureşan sau Adina Vălean) care să fie impuse de la Bruxelles şi nu rezultatul unui proces de selecţie a partidelor româneşti. Astfel de diktate transformă România într-o ţară de mâna a doua.
"Putem înţelege că Ramona Chiriac suferă de aceeași nepăsare față de problemele României și de urmărire a interesului personal precum maestrul său, Preşedintele absent Klaus Werner Iohannis. Nu este însă normal ca o persoană a cărei sarcină este să fie o curea de legătură între Bucureşti şi Bruxelles, care ar trebui să fie total apolitică, să devină peste noapte vârful de listă al alianţei antidemocratice PSD – PNL. Dacă vrem ca europarlamentarii români chiar să aibă o voce la Bruxelles, partidele trebuie să se oprească din a trimite acolo oameni cu suflet de slugă", a concluzionat Adrian Axinia, coordonatorul AUR Prahova.